
Csík vármegye új székháza

Dolgozatomban az elmúlt évek Csík vármegye új székházával kapcsolatos kutatásának eredményeit mutatom be, melyek elsősorban levéltári forrásokra és a századforduló korabeli sajtóanyagra támaszkodnak. Kutatásaim során a rendelkezésemre álló forrásanyag és a témához kapcsolódó szakirodalom alapján igyekeztem egy átfogó képet alkotni a vizsgált épületről és tágabb építészet- és stílustörténeti összefüggésekbe helyezni ezt.
Az építkezés közvetlen előzményének tekinthető telekcsere története mellett sikerült rekonstruálni Csík vármegye új székházának részletes építéstörténetét, mely magában foglalja többek között a tervek időközben szükségessé vált változtatásának okait, az építkezés anyagi körülményeit és a tulajdonképpeni építkezés menetét. A kutatás egyik leglényegesebb eredménye talán az új székház építészére, Hám Ignácra vonatkozó információk összegyűjtése, melyek alapján egy olyan Nyugat-Magyarországról érkezett építész alakja körvonalazódott, akinek jelentős szerepe volt abban, hogy az új vármegyeháza mind a kivitelezés minőségében, mind megjelenésében egy igen színvonalas épület lehetett. Hám Ignác esetében a Magyar tiszti cím- és névtárak alapos áttanulmányozása alapján derült fény pályafutására, mely során Magyarország számos vármegyéjében megfordult, és jelen volt például a csíkszeredai vármegyeházával párhuzamosan épített nagybecskereki vármegyeháza építésének befejezésénél is. A kutatás egy másik jelentős eredménye, hogy Csík vármegye új székházát sikerült besorolni a magyarországi vármegyeház-építészet harmadik nagy korszakába. Az új székház építésének körülményei, ideje, az ebben a korban épült vármegyeházák általános és közös jellemzői alapján sikerült tehát a csíkszeredai megyeházát is tágabb kontextusba helyezni, ezzel pedig – remélhetően – kiegészíteni a századforduló magyarországi építészetéről eddig kialakult és ismert képet.



